google/wiki40b huggingface dataset:
נעמן בלקינד

ביוגרפיה

נעמן נולד בגדרה לפנינה ושמשון בלקינד, מאנשי ביל"ו וממייסדי ראשון לציון. הוא אחיינו של ישראל בלקינד, מנהיג הבילויים, ובן דודו של אבשלום פיינברג, אף הוא חבר ניל"י. בלקינד הושפע רבות ממנו ומרוחו הלאומית. בצעירותו למד בלקינד בבית הספר בראשון לציון. בהמשך למד בבית הספר כל ישראל חברים בירושלים ובמצרים.
בלקינד היה מראשוני היהודים לשרת בצבא הטורקי, אולם בעקבות התחברותה לגרמניה במלחמת העולם הראשונה והבנתו שגורל האימפריה העות'מאנית נחרץ, נענה לאבשלום פיינברג והיה מראשוני המצטרפים לניל"י. עוד בימים הראשונים של פעילותה הגיש לה סיוע, ובהמשך הפך למרכז הפעילות באזור הדרום, הוא אזור החזית. ממקום עבודתו, משרדי היקב בראשון לציון, הכיר קצינים טורקיים רבים, אשר בעזרתם יכול היה להודיע על תנועות הצבא, האספקה והמצב בחזית.
בספטמבר 1917, ניסה לחצות את קווי החזית, בדרכו למצרים, במטרה לגלות את נסיבות העלמו של אבשלום פיינברג. בדרכו לשם נתפס ונכלא בכלא בבאר שבע, שם נשפט ונידון לתלייה, ואף הוכן גרדום לצורך ביצוע גזר הדין במרכז גן אלנבי. בהמשך שינו הטורקים את דעתם כדי לשאוב מפיו מידע. בניל"י תוכנן לשחררו על ידי שוחד או על ידי כניסה חמושה אל כלאו (כשאנשי ניל"י מחופשים לז'נדארמים טורקים), אך זה לא מומש. בינתיים נשבר בלקינד בחקירתו וסיפק לעות'מאנים פרטים על הרשת]. בעקבות זאת, החל מרדף אחר יתר אנשי ניל"י. בלקינד הועבר לאחר תקופה קצרה לבית כלא בדמשק ושם בוצע גזר הדין בתלייה. גזר דינו הוצא לפועל יחד עם יוסף לישנסקי, בא' בטבת ה'תרע"ח (16 בדצמבר 1917).
יתר חברי ניל"י לא הוצאו להורג על ידי הטורקים. גזרי דין מוות נפסקו גם לבן דודו של בלקינד, אבשלום פיינברג, ולאחיו הצעיר איתן בלקינד. אבשלום פיינברג נהרג לפני כן ללא ידיעת הטורקים וגזר הדין נפסק שלא בפניו. גזר דינו של איתן בלקינד נדחה בשל גילו הצעיר, ובינתיים הצליח להימלט מידי הטורקים בזמן המולה שהשתררה בהתקפה בריטית על השיירה שבה היה.
עצמותיהם של שני עולי הגרדום הועלו לארץ ישראל לאחר הכיבוש הבריטי והוטמנו בראשון לציון ב-24 באוקטובר 1919.
נעמן בלקינד הניח אישה, רעיה בלקינד, ותינוק בן שנה, עוזי בלקינד.
חמישים שנה לאחר מכן הוכר נעמן בלקינד כהרוג מלכות על ידי מדינת ישראל ולמעלה משישים שנה לאחר מותו הוענק למשפחתו אות ניל"י בגין פעילותו במחתרת זו.
אאוד וילקן

ביוגרפיה

וילקן נולדה במזרח ברלין לאם גרמנייה ואב דני, ב-1974 עברה עם משפחתה לדנמרק.
ב-1988 יצא אלבומה כזמרת בשיתוף עם להקת הפוסט-פאנק "The Overlords".
היא ייצגה את דנמרק באירוויזיון 1995 עם השיר "Fra Mols til Skagen" שנחשב לשיר בלתי רגיל והיא הייתה במקום החמישי.
ב-1996 שרה בפסקול של סרט הפשע הדני "Pusher" עם מאדס מיקלסן.
ב-1999 יצא אלבום הסולו הראשון שלה בשם "Diamond In the Rough".
ב-2007 עברה להתגורר באמריקה שם היא עוסקת בעיקר בכתיבת שירים.
ב-2009 הוציאה את הסינגל "Knowing That It's There".
יחסי ארצות הברית–רואנדה

היסטוריה

האינטרסים של ממשלת ארצות הברית השתנו באופן משמעותי מאז רצח העם ברואנדה, מתוך דאגה הומניטרית מובהקת, היא התמקדה ביציבות ובביטחון לשותפות חזקה עם ממשלת רואנדה תוך התמקדות בפיתוח בר-קיימא. התוכניות הגדולות ביותר של ממשלת ארצות הברית, הן תוכנית החירום של הנשיא לסיוע לנפגעי האיידס (PEPFAR) ויוזמת הנשיא להפחתת המלריה, שמטרתם להפחית את ההשפעות של המחלות האלה ברואנדה. פעילויות אחרות הן שיפור הצמיחה הכלכלית הכפרית ותמיכה בממשל תקין וביזור. בסך הכל סיוע החוץ של ארצות הברית לרואנדה גדל פי ארבעה במהלך ארבע השנים האחרונות.
מוקד עיקרי של היחסים בין המדינות הוא הסוכנות האמריקנית לפיתוח בינלאומי  (USAID), אשר מטרתה לשפר את הבריאות ואת פרנסתם של הרואנדים, ולהגדיל את הפיתוח הכלכלי והפוליטי במדינה.
המחלקה לענייני ציבור של מחלקת המדינה מפעילה מרכז תרבותי בקיגאלי, אשר מציע גישה ציבורית לפרסומים ומידע בשפה האנגלית על ארצות הברית.
האינטרסים האמריקניים העסקיים היו קטנים; כיום, ההשקעה הפרטית האמריקנית ברואנדה מוגבלת לתעשיית התה, זיכיונות ( FedEx, קוקה קולה, ווסטרן יוניון, וMoneyGram ) ומשרדי אחזקות קטנים של שירות וייצור. הייצוא השנתי של ארצות הברית לרואנדה, היה מתחת ל -10 מיליון דולר בשנים 1990-1993, ועלה על 40 מיליון דולר בשנים 1994 ו-1995. למרות שהיצוא ירד בשנים שלאחר רצח העם, בשנת 2007 הם נאמדו בכ-17 מיליון דולר, גידול של 20% לעומת 2006.
ביולי 2013, ארצות הברית הזהירה את רואנדה להפסיק מייד את התמיכה בתנועת ה-23 במרץ - מורדים ברפובליקה הדמוקרטית של קונגו, לאחר שנמצאו ראיות שאנשי הצבא הרואנדים היו מעורבים.
בנובמבר 2015, ארצות הברית מתחה ביקורת על ההצבעה שנערכה בבית המחוקקים הרואנדי, לאשר את שינוי החוקה כדי לאפשר לשיא פול קגאמה לשרת קדנציה שלישית. דובר מחלקת המדינה לא איים במפורש כי ארצות הברית תפחית בסיוע שלה לרואנדה, אולם הזהיר כי ארצות הברית תשוב לבחון את היחסים.

יחסים דיפלומטיים

רואנדה מחזיקה בארצות הברית שגרירות בוושינגטון די סי ו-3 קונסוליות בבוסטון, שיקגו ויוסטון. מאידך, ארצות הברית מחזיקה ברואנדה רק שגרירות בקיגאלי.
המוזיאון המלכותי של אונטריו

האוסף

המוזיאון משלב בין מוצגים של תרבות האדם לבין מוצגים מעולם הטבע. האוסף מכיל כשישה מיליון פריטים. במוזיאון 4 עמודי טוטם משנת 1880 אשר הגבוה מביניהם הוא בגובה של כ-25 מטר.

קומה ראשונה

חלק נכבד מקומה זו מוקדש לתרבות מזרח-אסיה וכולל מבחר רחב של חפצים ארכאולוגים ויצירות אמנות מהמזרח הרחוק, ובייחוד, מסין. בקומה זו גם אולם המוקדש לתולדותיה של קנדה וכולל פריטים היסטוריים מימי ראשיתה וכן מבחר של ציורים מאזורים שונים במדינה.

קומה שנייה

מוקדשת למדעי הטבע. כוללת אוסף נרחב של שרידי דינוזאורים ביניהם כמה מהדינוזאורים הגדולים ביותר בעולם, פוחלצים של חיות ושל ציפורים, מערת עטלפים, אולם למינרלים ומחצבים שונים.

קומה שלישית

מוקדשת לתרבויות העולם. מכילה מומיות חנוטות ממצרים העתיקה ופסלים מתקופת יוון הקלאסית, אולמות לתקופות שונות בתולדות אירופה, תרבויות דרום-אסיה והמזרח-התיכון ועוד.

תולדות בניין המוזיאון

בניין המוזיאון ממוקם בפינת רחוב בלור ו-Avenue Road. המקום נבחר בגלל קרבתו לאוניברסיטת טורונטו, אף שבזמן הקמת המוזיאון היה מרוחק ממרכז העיר. האוניברסיטה והמוזיאון ממשיכים לשמור על יחסים קרובים ביניהם, ולעיתים קרובות משתפים זה את זה בסיוע במומחים ובמקורות.
המוזיאון נוסד על ידי הפרובינציה של אונטריו. הבנייה החלה ב-15 באפריל 1912, היום בו טיטאניק טבעה. החלק הראשון שנבנה, היה האגף המערבי, אשר משמש כיום לאחסון וכמרחב משרדי. חלק זה הורחב מאוד בשנות ה-30 על ידי הממשלה כחלק מניסיונותיה ליצור מקומות עבודה בעקבות המשבר הגדול. בשנת 1964 נוסף הפלנטריום לחלק הדרומי, ובשנת 1975 נוסף אטריום רב-מפלסי, אשר הכפיל את הנפח האפקטיבי של הקומה. הפלנטריום נסגר בשנת 1995 ואז נפתח מחדש באופן זמני בשנת 1998 כ Children's Own Museum אך נסגר שוב לאחר מספר שנים.
המוזיאון עבר שיפוצים נרחבים שכללו תוספת אגף חדש בשם "הקריסטל", בתכנונו של האדריכל דניאל ליבסקינד, שנפתח ביוני 2007. שיפוצים אלו החליפו התוספות של שנת 1975 במבנה דמוי גביש ענק בסגנון פוסט-מודרניסטי. הבניין בצורתו הנוכחית משלב בין ישן לבין חדש.
אינדקס שזירה

היסטוריה

להגדרה האנליטית של גאוס לאינדקס השזירה יש שורשים היסטוריים הן בעיסוקיו כאסטרונום והן בעיסוקיו כמתמטיקאי ופיזיקאי. ב-1804 הוא פרסם חיבור קצר שכותרתו "על קביעת גבולות המיקומים הגאוצנטריים של הפלנטות", בו עסק בבעיה שפתרונה הוא בעל ערך מיידי לעבודתו של האסטרונום: קביעת התחום השמיימי בו כוכבי לכת, אסטרואידים ושביטים עשויים להופיע, תחום אותו הוא מכנה zodiacus. כדי למצוא את גבולות התחום הזה, הוא גזר משוואה דיפרנציאלית שמקיימת השפה של ה-zodiacus; המשוואה שהתקבלה הייתה תבנית דיפרנציאלית הזהה למונה שבאינטגרנד של אינטגרל השזירה. בחיבורו, ציין גאוס 3 מקרים אפשריים למצב ההדדי של מסלול כדור הארץ ומסלול העצם הנצפה: כאשר המרחק המינימלי של העצם מן השמש גדול מהמרחק המקסימלי של כדור הארץ מהשמש, ההפך, וכאשר שני המסלולים שזורים זה בזה. הוא הראה שבשני המקרים  הראשונים, פתרונות המשוואה מייצגים שני עקומים סגורים על הספירה, בעוד שבמקרה השלישי מתקבל עקום סגור יחיד. עם זאת, כפי שגאוס הדגיש, אף לא אחד מהאזורים התחומים על ידי העקום במקרה השלישי יהיה ה-zodiacus - במקרה זה, כך כתב, "מסיבות טופולוגיות ה-zodiacus יהיה הספירה השמיימית כולה". החיבור מסיים בדיון מעמיק בחישוב ה-zodiacus של האסטרואידים החדשים שנתגלו, קרס ופאלאס.
כשלושים שנה מאוחר יותר, גאוס נתקל שוב בתבנית הדיפרנציאלית הזאת בהקשר אחר - במסגרת מחקריו באלקטרומגנטיות. אינטגרל השזירה צץ בעת שמנסים לחשב את הסירקולציה של השדה המגנטי הנוצר על ידי לולאת זרם, לאורך לולאה אחרת. התבנית הדיפרנציאלית נובעת במקרה זה מיישום חוק ביו-סבר לחישוב השדה המגנטי.
הורים, משפחות וחברים של לסביות והומואים

היסטוריה

האירוע שהביא להקמתו של הארגון התרחש בשנת 1972, אז צפתה בטלוויזיה ג'ין מנפורד וראתה בדיווח חדשותי את בנה מוכה באלימות בעת הפגנה של התנגדות לזכויות להט"ב, בעוד שוטרי משטרת העיר ניו יורק אינם עושים דבר על מנת לסייע לו. האירוע הביא את מנפורד לצעוד יחד עם בנה 
במצעד הגאווה של ניו יורק (אשר נחנך שנתיים קודם לכן) כאשר היא אוחזת בשלט "הורים של הומואים: מאוחדים בתמיכה עבור הילדים שלנו".
במהלך המצעד ולאחריו פנו רבים למנפורד והביעו בה תמיכה, ואחרים ביקשו ממנה לדבר עם הוריהם. בעקבות הפניות החליטה מנפורד להקים קבוצת תמיכה להומואים ולסביות ובני משפחתיהם בשם POG (ראשי תיבות של "Parents of Gays"). הפגישה הרשמית הראשונה נערכה בשנת 1973 בכנסייה מקומית, בהשתתפות כ-20 איש. בשנת 1981 כבר היה הארגון לכלל-ארצי, ועסק בהרחבה בהפצת מידע חינוכי למוסדות חינוך וקהילות שונות אודות הומוסקסואליות. השם שונה בהמשך ל-PFLAG, ובשנת 1993 התרחב הארגון וכלל גם ביסקסואלים ובהמשך גם טרנסג'נדרים.
המועצה הבינלאומית למוזיאונים

המועצה הבינלאומית למוזיאונים (ICOM) (אנגלית: International Council of Museums; צרפתית: Conseil international des musées) נוסדה בשנת 1946 והיא הארגון היחיד בעל היקף עולמי העוסק במוזיאונים ואנשי מקצוע המחויבים לקידום והגנה על מורשת טבעית ותרבותית, בהווה ובעתיד, מוחשית ובלתי מוחשית. עם כ-30,000 חברים ב-137 מדינות, המועצה היא רשת של אנשי מקצוע הפועלים במקצועות המוזיאונים במגוון רחב של דיסציפלינות ומוזיאון מורשת קשורה. מקום מושבה של המועצה הוא בפריז.
המועצה היא ארגון לא ממשלתי ללא מטרות רווח הקשור לארגון אונסק"ו ובעלת מעמד מייעץ של האו"ם. המועצה גם משתפת פעולה עם גופים נוספים כגון: הארגון העולמי לקניין רוחני, אינטרפול, וארגון המכס העולמי. על מנת למלא את משימותיה הבינלאומיות בשירות הציבורי הכוללים לחימה בסחר בלתי חוקי במוצרים תרבותיים וקידום ניהול סיכונים והיערכות לשעת חירום כדי להגן על העולם תרבותי והמורשת במקרה של אסונות טבע או מעשה ידי אדם. המועצה מפעילה גם את "יום המוזיאונים הבינלאומי".
כריסטופר קאודוול

חייו

קאודוול נולד בלונדון למשפחה דלת אמצעים, והחל לעבוד לפרנסתו בגיל 15 כעיתונאי. במסגרת עבודתו השלים את השכלתו בכוחות עצמו, בקריאה מרובה בתחומים רבים ושונים כספרות, סוציולוגיה, פילוסופיה ופיזיקה. הוא הצליח להתפרנס מכתיבתו, ואף צבר מוניטין כסופר מתח לרוב תחת שמות בדויים. 
ב-1934 גילה את המרקסיזם, והדבר הביא לפריחה אינטלקטואלית, ולשטף של כתיבה בנושאים שונים. תוך חודשים ספורים כתב את ספרו הראשון "אשליה ומציאות", וניסה לפרסמו בשם הבדוי "כריסטופר קאודוול" שהיה שם משפחתה של אמו, וזאת, לדבריו, על מנת שלא לפגום במוניטין שיצאו לו כסופר מתח. עד מותו לא הצליח לפרסם את כתביו הפילוסופיים, ואלו נערכו ויצאו לאור רק לאחר מותו. בשנים ספורות הצליח ליצור ולכתוב בכמות שמעטים מצליחים לכתוב כל חייהם.
בדצמבר 1936 יצא להלחם במלחמת האזרחים בספרד, והצטרף לבריגדות הבינלאומיות. בפברואר 1937 נהרג בקרב חרמה.
בכתביו ניסה קאודוול ליצור חיבור בין צורות המחשבה הבסיסיות ובין המציאות הכלכלית המכתיבה אותן לטענתו. כך למשל, בספרו "המשבר בפיזיקה" הראה כיצד, לדעתו, התאוריות הפיזיקליות החדשניות משקפות את המציאות הכלכלית של התקופה והמקום בהן נוצרו.
קאודוול היה חלק מקבוצת פילוסופים מרקסיסטים בריטים, בשנות השלושים והארבעים של המאה העשרים, עליה נמנו אף דמויות כפילוסופים מוריס קורנפורת וג'ון לואיס וכן הגנטיקאי ג'ון הלדיין.
יחסי אוסטרליה–איי בהאמה

סקירה כללית

היחסים בין שתי המדינות מופקדים על הנציבות הגבוהה האוסטרלית בפורט אוף ספיין, בירת טרינידד וטובגו. מן הצד השני, איי בהאמה מחזיקה קונסוליה בסידני, אוסטרליה. במפקד האוכלוסין האוסטרלי בשנת 2016 הזדהו שלוש מאות אוסטרלים כילידי איי בהאמה.
שתי המדינות הן חברות בארגון האומות המאוחדות, ושתיהן חלק מחבר העמים הבריטי. בשתי המדינות שולט אותו המונרך. שוק התיירות והמסחר בין שתי המדינות הוא זניח - פחות מכאלף מבקרים בשנה ממדינה למדינה. בין שתי המדינות מפגש אחד רם דרג שנערך בשולי ועידת CARICOM בגרנדה, בשנת 2017.
ג'וזפה טורלי

קורות חייו

טורלי נולד בוורונה. לא ידוע אצל מי למד כינור, אם כי משערים שהיה תלמיד של לאונרדו ברוניולי או של ברתולמאו לאורנטי, אך ידוע בוודאות, שהלחנה למד אצל "ג'אקומו אנטוניו פרטי".
ב-27 ביוני 1684, בגיל 26, הצטרף לאקדמיה פילארמוניקה בקבוצת הכינור השני. בשנת 1689 התמנה למאסטרו די קונצ'רטו בחצר גיאורג פרידריך השני, המרקיז מברנדנבורג-אנסבאך, שם ניצח על התזמורת בביצוע pazzie d'amore e dell'interesse, יצירה דרמטית שחיבר
המאסטרו די קאפלה, הקסטראטו "פרנצ'סקו פיסטוקי", לפני שיצא לווינה בדצמבר 1699. הוא חזר לבולוניה במועד לא ידוע לפני פברואר 1701, כאשר הוא מופיע ככנר ברשימת הנגנים של ב"קאפלה מוזיקלה" המחודשת בסאן פטרוניו, בניהולו של מורו לשעבר להלחנה, פרטי.(Schnoebelen and Vanscheeuwijk 2001).
טורלי מת ב-1709 בבולוניה וכתבי היד שלו שמורים שם בארכיב של סאן פטרוניו. אחיו של ג'וזפה, פליצ'ה טורלי, היה צייר בולונזי בעל מוניטין צנועים, שנמנה בהמשך עם מייסדי ה"אקדמיה קלמנטינה". המוכר ביותר בין תלמידיו הרבים של טורלי היה פרנצ'סקו מנפרדיני.
מצוות לא תעשה

מצוות לא תעשה או לאווים הן מצוות התורה שבהן נוסח הציווי המקראי הוא שלילי, כמו: "לא תרצח", "לא תגנוב" וכדומה. זאת לעומת המצוות המנוסחות כציווי חיובי, המכונות "מצוות עשה". על פי המסורת, מתוך תרי"ג (613) המצוות, 365 (שס"ה) הן מצוות לא תעשה, כמספר הימים בשנה השמשית. על פי ההלכה, רבות ממצות הלא-תעשה קשורות בעונשים של מלקות או מיתת בית דין למי שעובר עליהן.

העונש

כאמור, בדרך כלל העונש על מצוות לא תעשה הוא מלקות. המקור לכך הוא, מדרשת חז"ל, שהיא על פי הכלל סמוכין, האומר כי כאשר פרשה נסמכת לחברתה ללא סיבה ניכרת, יש להניח כי בסמיכתה מלמדת התורה הלכה מסוימת. פרשת מלקות, נסמכת בתורה לפסוק לא תחסום שור בדישו, שהיא אחת מהמצוות לא תעשה.
כִּי יִהְיֶה רִיב בֵּין אֲנָשִׁים וְנִגְּשׁוּ אֶל הַמִּשְׁפָּט וּשְׁפָטוּם וְהִצְדִּיקוּ אֶת הַצַּדִּיק וְהִרְשִׁיעוּ אֶת הָרָשָׁע : וְהָיָה אִם בִּן הַכּוֹת הָרָשָׁע וְהִפִּילוֹ הַשֹּׁפֵט וְהִכָּהוּ לְפָנָיו כְּדֵי רִשְׁעָתוֹ בְּמִסְפָּר : אַרְבָּעִים יַכֶּנּוּ לֹא יֹסִיף פֶּן יֹסִיף לְהַכֹּתוֹ עַל אֵלֶּה מַכָּה רַבָּה וְנִקְלָה אָחִיךָ לְעֵינֶיךָ : לֹא תַחְסֹם שׁוֹר בְּדִישׁוֹ.
— ספר דברים, פרק כ"ה, פסוקים א'-ד'.
מכאן לומדים חז"ל, כי העונש על העבירה של "לא תחסום שור בדישו" הוא מלקות, ומכיוון שמצינו שהעונש על מצוות לא תעשה היא מלקות, יש להניח שבכל מצוות לא תעשה העונש שווה, אם הם מאותה סוגה של מצוות "לא תחסום שור בדישו". לכן, העונש הוא רק על לאו שיש בה מעשה ולא על לאו שאין בו מעשה, כמו מצוות לא תחסום שהיא מעשה - לא לחסום את פיו של בעל חיים בעת דישת תבואה, אלא להניח לו לאכול מהזרעים, כמו כן כמו שמצוות לא תחסום היא לאו רגיל ולא לאו הניתק לעשה, לכן אין עונש מלקות על לאו הניתק לעשה.
רוטב ברביקיו

רוטב ברביקיו (מאנגלית: Barbecue sauce או BBQ sauce) הוא רוטב המשמש להכנת בשר וירקות במצלה (גריל). הרוטב משתנה בהתאם לצורת ההכנה ויחס החומרים מרוטב נוזלי דליל, לרוטב סמיך. יש המשתמשים ברוטב זה על מנת לתבל טוגנים (צ'יפס) ולהכנת פיצה בטעם ברביקיו.
הרוטב משלב טעמים חריפים, מלוחים ומתוקים, ולרוב יש לו טעם מעושן. הרוטב מורכב מרסק עגבניות, חומץ, סוכר או דבש ותבלינים.
מקורו של הרוטב אינו ידוע, וככל הנראה התפתח במושבות הבריטיות בצפון אמריקה ומשם התפשט לאירופה. יש הסוברים שמקור הרוטב ברוטב חרדל שפיתחו מתיישבים מגרמניה שהגיעו אל מושבת קרוליינה הדרומית.
הייצור המסחרי הראשון של רוטב ברביקיו היה על ידי חברת היינץ בשנת 1948.
סוגי רוטבי הברביקיו שונים מאזור לאזור. בדרום ארצות הברית מקובלים רטבים המבוססים על חרדל וחומץ. באסיה מקובל רוטב המבוסס על קטשופ או על רוטב הויסין. באוסטרליה מייצרים רוטב ברביקיו משילוב של רוטב עגבניות ורוטב ווסטרשייר.
אסטרואיד טרויאני

אסטרואיד טרויאני הוא אסטרואיד או ירח שנמצא במסלול של גרם שמיים מבלי להתנגש בו. אסטרואידים אלו נמצאים בנקודות לגראג' L4 ו-L5, בהן הגוף נמצא 60 מעלות משני "צידי" הכוכב והגוף נשאר יציב. האדם הראשון שגילה אותם היה הגרמני מקס וולף ב-1906. הם נקראים אסטרואידים טרויאניים מכיוון שכל אחד מהם קרוי על דמות מהמיתולוגיה היוונית שהשתתפה במלחמת טרויה.

היווצרות

יש שתי תאוריות עיקריות להיווצרות האסטרואידים הטרויאניים. התאוריה הראשונה שהם נוצרו במערכת השמש, באזור החגורה, מהתלכדות ומהתחברות של גרגרי אבק ושל סלעים. אזור החגורה, היה נתון להשפעתו האדירה של צדק, שבכוח-המשיכה החזק שלו מנע מגושי הסלע הרבים להתלכד ולהפוך לכוכב-לכת. התאוריה השנייה היא שהחלו להיפלט סלעים מחגורת קויפר, שבה יש גופים הסובבים את השמש במסלול הנמצא מעבר לכוכב הלכת פלוטו. לאחר מכן הסלעים האלו הפכו לאסטרואידים טרויאניים.

אסטרואידים טרויאניים מוכרים

במסלול של כדור הארץ ישנו אסטרואיד טרויאני, קוטרו הוא 300 מטרים והוא נקרא 2010TK7. אסטרואיד זה נמצא בנקודה L4 והוא רחוק מאוד מכדור הארץ כך שלא קיים סיכוי שהאסטרואיד יתנגש בו. אסטרואיד טרויאני נוסף הוא "אכילס", שהתגלה ב-22 בפברואר 1906 על ידי מקס וולף, האסטרואיד נקרא על שמו של אכילס, לוחם במלחמת טרויה מהמיתולוגיה היוונית. קוטר האסטרואיד הוא כ-135.5 קילומטרים.
ישנם ארבעה אסטרואידים טרויאניים למאדים. לפי מחקר שהתפרסם בשנת 2017, מקורם היה בעומק מאדים. לאחר שהייתה התנגשות של כוכב במאדים אסטרואידים אלו עפו מעוצמת ההתנגשות ממאדים אל מסלולם הקבוע. אסטרואידים אלו מכילים את המינרל אוליבין, מינרל שנוצר לרוב בעומק המעטפת של גופים פלנטריים גדולים, כמו כדור הארץ או מאדים, באזורים שבהם שורר לחץ גבוה. לכן, סביר להניח שהאסטרואידים היו חלק ממאדים ולאחר ההתנגשות נפלטו ממנו.
לנפטון יש שבעה עשר אסטרואידים. שלושה עשר מהם נמצאים בנקודת לגראג' L4 וארבעה נמצאים בנקודה L5. האסטרואיד הראשון שהתגלה לנפטון נקרא "2001 QR322".
עד מאי שנת 2017,נמצאו כ-6,500 אסטרואידים טרויאניים במסלולו של צדק. מהם 65% ממוקמים 60 מעלות מול לכוכב בנקודת לגראנז' L4, וה-35% האחרים ממוקמים בנקודה L5. למרות שהאסטרואידים הללו מיוצבים בין כוח הכבידה של צדק לזה של השמש, כוכבי לכת אחרים מושכים אותם וזה גורם לתנודות של האסטרואידים הטרויאניים סביב הנקודות L4 ו- L5 שיכולות להימשך מאות שנים. האסטרואיד הטרויאני הראשון שהתגלה לצדק נקרא "588 Achilles" והוא התגלה על ידי מקס וולף.
מרכז מפת"ח

היסטוריה

עד לשנת 1999 הייתה יחידת מחשוב אחת בחיל הים, יחידת ממח"י (מחלקת מחשבים חיל הים).
היחידה התפצלה לשתי יחידות תוכנה: מרכז תקשו"ב (מערכות מבצעיות), וממת"ם (יחידת מערכות מידע, תהליכים ומחשוב). עם פיצול היחידות הפך אל"ם נתן ברק, שהיה מפקד ממח"י, למפקדה הראשון של תקשו"ב.
"מפת"ח" הוקמה בשנת 2018 כאיחוד של שתי היחידות ובכך חזרו להיות מרכז פיתוח טכנולוגי אחיד בחיל הים. עם איחוד היחידה הועלה סא"ל משה קנזין, שהיה מפקד ממת"ם, לדרגת אל"ם והפך למפקד המרכז.
תג היחידה נשאר זהה לאורך השנים.
כנסיית הר האושר

המבנה

הכנסייה לא נבנתה מעל שרידים קדומים ידועים, אך למרגלות הר נחום התגלו שרידיהם של כנסייה ומנזר ביזנטים, המתוארכים לתקופת הזמן שבין סוף המאה ה-4 ועד למאה ה-7.
הכנסייה מעוצבת בצורת מתומן, כמקובל בכנסיות המנציחות אירוע מכונן, ובעיקר לזכר שמונת פסוקי "אשרי" הפותחים את הדרשה על ההר. היא ניצבת על פודיום מלבני גדול ומוקפת מכל צדדיה באכסדרה המאפשרת תצפית לעבר הכנרת והאתרים בהם פעל ישו. באכסדרה קבועות תשע קשתות בכל צד, למעט בצד הצפוני, ובצד זה ניצב מבנה המבואה הצמוד אל הכנסייה וקטע האכסדרה שמקיף אותו הוא בן שבע קשתות. הקשת המרכזית מבין אלה גבוהה ורחבה מהאחרות, והיא מוליכה אל הכניסה. למספרים אלה יש משמעות נומרולוגית - הספרה 7 מסמלת את סדרם של דברים, 8 את הניסי ו-9 את השלמות. 
המבנה נבנה מאבני בזלת שחורות המשולבות באבן לבנה, באופן המזכיר את נופי הבזלת והגיר שבסביבתו, והוא נושא כיפת נחושת הנחה על-גבי תוף. פנים הכנסייה מעוצב בפשטות, ומחולק על ידי שמונה קשתות לאזור המרכזי ולמעבר הסובב אותו. קירות הכנסייה לבנים וחלקים, וחלקם התחתון מחופה בשיש צבעוני שבו קבועים חלונות מלבניים מוארכים ופשוטים. שמונת חלונות התוף עשויים מויטראז' ועליהם רשומים שמונת פסוקי "אשרי" בלטינית. על הקיר הסובב את הכנסייה מופיעות 14 תחנות הצלב. פנים הכיפה עשוי פסיפס מוזהב והוא מואר על ידי שמונה חלונות נוספים בבסיסה. המזבח עשוי שיש לבן ושחור מקרארה, וניצב על בימת בת שתי מדרגות במרכזה של הכנסייה. על המזבח מונח הטברנקולום ("משכן" - ארון לשמירת לחם הקודש בגמר המיסה) ומעליו חופה בצורת קשת הנישאת על-גבי שני זוגות עמודי שיש שחורים. על רצפת הכנסייה, מסביב למזבח, טבלאות פסיפס ובהן רשומות המידות הטובות על פי הדרשות על ההר: כיבוש היצר, אמונה, גבורה, תקווה, צדק, חסד ותבונה, וכן הכיתוב "LAVS TIBI CHRISTE" (לך המשיח השבח). בכניסה לכנסייה קבועים שני לוחות הנצחה, האחד באנגלית והשני בלטינית, המציינים את ביקור האפיפיור פאולוס השישי באתר.

סביב הכנסייה

ברחבה שבחזית הכנסייה הונחה בשנת 1983 רצפת פסיפס גדולה שבה נראים מדליונים עשויים מענפי גפן משתרגים. במדליונים מתוארים קדושים נוצרים שונים ודמויות תנכיות והיסטוריות. עוד מופיעים בפסיפס שערי ירושלים ושמונת פסוקי "אשרי" מוקפים בזרי פרחים הנישאים בידי מלאכים. מצפון לכנסייה שוכן מבנה גדול שבו מנזר נזירות פרנציסקניות, אכסניה ומשק חקלאי. סביב המבנה גן גדול ובו פינות ישיבה לעריכת טקסים, אשר צופות אל נוף הכנרת. בגן מוצבים פסלים, ולוחות הנושאים את פסוקי "אשרי". עוד הוקמה במקום אכסניה גדולה ומודרנית.
רוי ניסני

רוי ניסני (נולד ב-30 בנובמבר 1994) הוא נהג מרוצים ישראלי. ב-2018 התחרה בסבב התחרויות של פורמולה 2 בקבוצת קאמפוס הספרדית.

ביוגרפיה

ניסני נולד וגדל בישראל, בנו של נהג המרוצים חנוך ניסני. הוא החל להתחרות במרוצי קארטינג בגיל 6 וב-2004 סיים רביעי באליפות אירופה בקארטינג לילדים. ב-2010 הצטרף לקבוצת המרוצים מויקה מוטור הגרמנית. ב-2013 החל להתחרות בסבב הפורמולה 3, בעונתו הראשונה סיים במקום ה-22 הכללי, והצליח לסיים שלוש פעמים בעשירייה הראשונה, כשהישגו הטוב ביותר היה מקום שמיני. עונה לאחר מכן התברג חמש פעמים לעשירייה הראשונה, וקבע את הישג השיא שלו במרוץ נורבורגרינג בו סיים שישי. את העונה סיים במקום ה-17 הכללי.
באוקטובר 2014 זומן ניסני למבחנים בקבוצת הפורמולה 1 סאובר.
ב-2015 הצטרף לקבוצת טק-1 הצרפתית והחל להתחרות בסבב תחרויות פורמולה רנו 3.5. את הנקודות הראשונות שלו השיג כשסיים שמיני במרוץ בהונגריה. ביולי 2015 סיים במקום השלישי במסלול רד בול רינג באוסטריה. את עונת המרוצים סיים במקום ה-13.
במרץ 2016 הצטרף לקבוצת המרוץ לוטוס בתחרויות פורמולה V8‏ 3.5. ב-23 ביולי רשם את ניצחון הבכורה שלו בסבב, לאחר שסיים ראשון במרוץ בסילברסטון שבבריטניה, יום למחרת חזר על הישג זה באותו המסלול. את העונה בת 18 המרוצים סיים במקום הרביעי עם 189 נקודות, במהלכה עלה שבע פעמים לפודיום: שלוש פעמים סיים במקום הראשון וארבע פעמים במקום השני.
ב-2017 עבר לקבוצת RP Motorsport והתחרה בפורמולה 3.5. את העונה סיים במקום החמישי הכללי עם 201 נקודות, כאשר היה רחוק 3 נקודות מהמקום השלישי. בשנת 2018, חתם ניסני בקבוצת המרוצים קאמפוס המתחרה בסבב הפורמולה 2. במהלך העונה צבר רק נקודה אחת והוחלף על ידי רוברט מהרי בשני המרוצים האחרונים של העונה.
מרובע

מרובע הוא מצולע בעל ארבע צלעות.

הגדרות אקסקלוסיביות מול הגדרות אינקלוסיביות

בלשון היומיומית, נהוג לעיתים להשתמש בשמותיהם של סוגי המרובעים השונים באופן אקסקלוסיבי זה לזה - כלומר, מלבן יקרא מלבן רק אם אינו בנוסף לכך ריבוע, טרפז יקרא טרפז רק אם אינו בנוסף לכך מקבילית, וכיוצא בכך.
השימוש האקסקלוסיבי מקל על ההתבטאות מכיוון שהוא חוסך את הצורך להשתמש במושגים מפורטים בצורה מסורבלת, כגון "מלבן שאינו ריבוע".
עם זאת, בשפה המתמטית, סוגי המרובעים מוגדרים באופן אינקלוסיבי - כלומר, ריבוע אינו מוגדר כנבדל ממלבן, אלא כמקרה פרטי שלו, מלבן ומעוין כמקרים פרטיים של מקבילית, מקבילית כמקרה פרטי של טרפז, וכיוצא בכך.
לשימוש בהגדרות אינקלוסיביות יש יתרון במקרה זה, שכן משפט שיהיה נכון לגבי סוג מסוים של מרובע, יהיה נכון גם לגבי כל הסוגים שהם מקרים פרטיים שלו, ואין צורך להוכיח אותו בנפרד לכל סוג וסוג.
התשובה לשאלה האם השימוש בשמותיהם של סוגי המרובעים השונים נעשה באופן אקסקלוסיבי או אינקלוסיבי תלויה בהקשר שבו הם משמשים - אם בשימוש יומיומי או בלשון מתמטית.
יהושע יצחק שפירא

מראשית חייו עד הרבנות

נולד בגלובקה שבליטא לר' יחיאל. בגיל 9 כבר היה בקי בש"ס ומפרשיו והתקבל לישיבה הגבוהה במינסק ששכנה ב"בית המדרש של בלומקה". במינסק סיים את שני התלמודים, הבבלי והירושלמי, 69 פעמים, ונודע בכינוי "העילוי מגלובוקה".
התארס כבר בגיל 12 ונשא לאישה את בתו היחידה של ר' יצחק פיין ממינסק, ידיד של אביו. בגלל ירידתו מנכסיו של חותנו, נאלץ להפסיק את שקידתו בלימוד התורה ושימש כמלמד עד שקיבל בתקצ"ב את משרת ראש ישיבת מינסק.